הנצחה לארנן יקותיאלי בגן סאקר בירושלים
**ארנן יקותיאלי** (12 בנובמבר 1955 – 18 באפריל 2001) היה פעיל חברתי, פוליטיקאי מוניציפלי ירושלמי, מנהיג מאבק החילונים בירושלים, מייסד עמותת "עם חופשי" ומכון "קידום" להכנה לבחינה הפסיכומטרית.

ביוגרפיה
--------

יקותיאלי נולד ב-12 בנובמבר 1955, בחיפה, למשפחה ותיקה של אנשי ציבור – הוא היה נינו של יחזקאל דנין, ונכד נכדתו של יהושע ילין (שהיה אף הוא חבר מועצת עיריית ירושלים – בימי השלטון העות'מאני). הוא סבל ממום מולד קשה בלבו, ובגיל שמונה עבר ניתוח לב פתוח, ראשון מתוך מספר ניתוחים כאלה שעבר בחייו. בשל לקותו לא גויס לצה"ל. התנדב לפעילות חברתית במסגרת תנועת הצופים בירוחם והקים את שבט הצופים "לפיד" בשכונת הקטמונים בירושלים.

בשנת 1981 הקים עם חמי בן-נון את חברת קידום להכנה לבחינות הכניסה לאוניברסיטאות.
החברה נתנה הנחה משמעותית לתלמידים משכבות מצוקה ואזורים מוחלשים והמשיכה במשך שנים רבות, לצד שגשוג כלכלי, במיזמים חברתיים. במהלך השנים מכרה משפחת יקותיאלי שישים אחוז ממניות החברה, ולאחר מותו של ארנן החברה נמכרה לתאגיד החינוך האמריקני "קפלן" בשמת 2005.

### דרכו הפוליטית

בין השנים 1979–1982 שימש יקותיאלי כעוזר פרלמנטרי לחבר הכנסת אבא אבן. בהמשך שימש כעוזרו הפרלמנטרי של יוסי שריד. נבחר מטעם מפלגת רצ לראשות הסניף שלה בירושלים וכראש רשימתה למועצת העיר ירושלים. בתקופה זו למד משפטים באוניברסיטה העברית בירושלים והוסמך כעורך דין.

בשנת 1987 הוביל יקותיאלי מאבקים למען חופש הפעילות בשבת – פתיחת בתי קולנוע, מסעדות ובתי קפה, נגד סגירת רחוב בר-אילן ועוד. הוא ארגן הפגנות גדולות למען פתיחת בתי הקולנוע ודיבר אל לבם של בעלי בתי הקולנוע שינצלו את פרסום ההפגנות כדי לפתוח את בתי הקולנוע בשבת. בתי הקולנוע אוריון, אורנע ובית אגרון אכן נפתחו בשבתות, אך כדי לא להפר את צו העירייה הוגדרה הפתיחה כפעילות של מועדון חברים.

בשנת 1989 נבחר למועצת העיר ירושלים מטעם רצ ושימש כסגנו של ראש העיר טדי קולק בשנים 1989–1993. בשנים 1993–1998 שימש כיו"ר סיעת מרצ שהייתה באופוזיציה העירונית.

לקראת הבחירות המקומיות בשנת 1998 לחץ יקותיאלי על אחדים מחברי רשימת מרצ לראשות העירייה לפנות את מקומם למועמדים בעלי זיקה קטנה יותר למפלגה. צעד זה לא צלח. בסופו של דבר פרש יקותיאלי ממרצ והקים רשימה א־מפלגתית בשם "ירושלים עכשיו". מועצת מפלגת מרצ העמידה בראש רשימת מרצ בירושלים את חברת הכנסת לשעבר נעמי חזן ואילו יקותיאלי הציב ברשימתו פעילים פוליטיים בלא זיקה מפלגתית מובהקת. המפלגה הצליחה למשוך גם מצביעים המסתייגים מהצבעה למפלגות השמאל, וזכתה בארבעה מושבים במועצת העיר, בעוד מרצ זוכה בשלושה מושבים, סך הכול שבעה מושבים (מתוך 31) לרשימות שזוהו עם תפיסת העולם החילונית שהוביל יקותיאלי.

בשנת 1997 הקים, יחד עם יוסף פריצקי, את עמותת "עם חופשי". פעילותו החילונית כללה גם תמיכה ב"יוצאים בשאלה". במסגרת זו גידל יקותיאלי בביתו את הנער אדם שוב, לאחר יציאתו בשאלה. בעקבות פעילותו הפוליטית הממושכת בסוגיות אלה קיבלה משפחתו של יקותיאלי איומים רבים על חייה ובני המשפחה זכו פעמים רבות לליווי משטרתי.

במקביל פעל במסגרת מועצת העיר במגוון נושאים, בכללם מאבק בשחיתות, מניעת הקצאות לא־תקינות למוסדות חרדים ושיפור תנאי החיים במזרח ירושלים. יקותיאלי המשיך גם בפעולות להגברת המודעות לאי־תקינות תקצוב הישיבות לדעתו, כמו עתירה לבג"ץ למען השוואת תנאי הסטודנטים לאלה של תלמידי הישיבה ועתירות שונות נגד המשרד לענייני דתות, משרד הפנים ועיריית ירושלים.

בשנת 1989 הקים מטה שאסף עדויות על הזרמות כספים לא־תקינות ממשרד הפנים למוסדות המקורבים לש"ס. המידע שנאסף היווה תשתית לחקירה במה שכונה ה"תיק הציבורי" של אריה דרעי. לצורך כך שיתף פעולה עם סגן ראש העיר מטעם המפד"ל, שמואל מאיר.

בשנת 2000 הגיש עתירה לבג"ץ נגד אפליית סטודנטים לעומת אברכים בכוללים שמקבלים הבטחת הכנסה. עתירה שהתקבלה בשנת 2010, כתשע שנים אחרי מותו.

### מותו

יקותיאלי נולד עם מום בלבו ועבר מספר ניתוחי לב בחייו – הראשון שבהם בגיל שמונה. הוא נפטר מדום לב בשנת 2001, בגיל 45, בעודו ממתין להשתלת לב בארצות הברית. בשל רצונו בקבורה חילונית והיעדר בית קברות חילוני בעירו ירושלים, נקבר בבית הקברות בקיבוץ עינת. יקותיאלי הותיר אחריו אישה – ליאורה שגב־יקותיאלי – וילדים.

עד שנת 2013 עיריית ירושלים לא הנציחה את יקותיאלי למרות חברותו רבת השנים במועצת העיר , תפקידו כסגן ראש העיר, ופועלו הציבורי הבולט, ולמרות מחאה ציבורית ממושכת שכוללת את מחאתם של אחדים מהבולטים ביריביו הפוליטיים כגון מאיר פרוש, יהודה משי זהב, אהוד אולמרט וחיים מילר. באפריל 2013 החליטה מועצת עיריית ירושלים להנציחו בהקמת "הייד פארק" על שמו.

קישורים חיצוניים
----------------

* טל בשן, מלחמה עם כל הלב הפגוע, מעריב, 14 בדצמבר 1987
* שחר אילן, האיש שחי על הגבול, באתר הארץ, 27 באפריל 2001
* אילן מזרחי, פסיפס ירושלמי ארנן יקותיאלי – עשר שנים למותו

הערות שוליים
------------

1. ↑  ברוך קרא, מת ארנן יקותיאלי, חבר מועצת עיריית י-ם וראש "עם חופשי", באתר הארץ, 20 באפריל 2001
2. ↑  אסי ציון, לוחמה פסיכומטרית, חדשות, 27 במרץ 1984
3. ↑  פסיכומטרי - קידום לך תצטיין למען הקהילה
4. ↑  זהבה דברת, ‏סילבן האמריקנית רכשה %9 ממניות קבוצת קידום תמורת 3 מיליון דולר, באתר גלובס, 5 בנובמבר 1997
5. ↑  הדס מנור, ‏חברת קפלן מקבוצת וושינגטון-פוסט האמריקנית רוכשת את חברת קידום, באתר גלובס, 3 באוגוסט 2005  
גליה שילה, חברה של ואשינגטון פוסט להכנה לבחינות רכשה את הבעלות על קבוצת קידום, באתר הארץ, 4 באוגוסט 2005
6. ↑  נרי ליבנה, מסתמן קאמבק לירושלים, כותרת ראשית, 20 באפריל 1988
7. ↑  שמעון אלקבץ, הפגנת ר"צ שינוי נגד סגירת כביש בשבת, חדשות, 13 באוגוסט 1989
8. ↑  רן לוי-, בית אגרון בירושלים לא יקרין סרט השבת, חדשות, 13 באוגוסט 1987
9. ↑  עוזי וכסלר, ‏מעורב ירושלמי, באתר גלובס, 3 בדצמבר 1998
10. ↑  לזכרו של ארנן יקותיאלי, אתר חופש  
זהבה דברת, ‏עם חופשי: להעמיד לדין את הוועדה למען השבת; ראש הוועדה: הסתה, באתר גלובס, 17 ביוני 1998
11. ↑  אני בטוחה שבתל אביב ישמחו להנציח את ארנן, ציפי מולכוב, ידיעות ירושלים
12. ↑  הארץ, ‏חשד: מוסדות חינוך חרדיים קיבלו כספים במרמה על סמך רשימות תלמידים כוזבות, באתר גלובס, 26 באוגוסט 1997  
צבי לביא, ‏משרד הדתות הקפיא התמיכה במוסדות תורניים החשודים במסירת נתונים כוזבים, באתר גלובס, 26 באוקטובר 1998
13. ↑  יובל יועז,צילומים: לאה גולדה הולטרמן, מול קירות אטומים, באתר הארץ, 20 במרץ 2007
14. ↑  ארנן יקותיאלי באתר תקדים נט
15. ↑  ארנן יקותיאלי ואחרים נגד משרד הפנים ועיריית ירושלים באתר תקדין לייט
16. ↑  משה פרל, דרעי: עלילה; לא נכון שאני מממן רשויות רק אם ש״ס תיהנה מכך, חדשות, 11 בינואר 1990
17. ↑  מאת שמואל דקלו, ‏ביקורת חריפה של בג"ץ על הנחות בארנונה לאברכים - לפי תקנות של דרעי, באתר גלובס, 20 בספטמבר 2000  
יהונתן ליס ותומר זרחין, חבר המועצה הלוחמני והאם החד הורית שיצאו למאבק בקצבת האברכים ועתרו לבג"צ, באתר הארץ, 15 ביוני 2010
18. ↑  סטלה קורין-ליבר, ‏שיטה ושמה סחבת, באתר גלובס, 14 ביוני 2010  
יהונתן ליס, תומר זרחין ויאיר אטינגר, בג"ץ פסק: קצבת האברכים אינה יכולה להיות משולמת מכוח חוק התקציב, באתר הארץ, 14 ביוני 2010
19. ↑  לירון מרוז‏, ארנן יקותיאלי, ממקימי "עם חופשי", נפטר מדום לב, באתר וואלה!‏, 19 באפריל 2001
20. ↑  הקבר של ארנן יקותיאלי בעינת, באתר BillionGraves
21. ↑  להנציח את ארנן יקותיאלי ז"ל, My News  
שחר אילן, אין רחוב ליקותיאלי, באתר הארץ, 6 במרץ 2007  
נלחמים להנצחת ארנן יקותיאלי
22. ↑  ציפי מולכוב, אולמרט: אני בטוח שהעירייה תמצא דרך להנציח את ארנן יקותיאלי, ידיעות ירושלים
23. ↑  ניר חסון, בתום מאבק ארוך: יהיה רחוב ע"ש ליבוביץ בירושלים, באתר הארץ, 25 באפריל 2013

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011067035505171
* ISNI: 0000 0000 5274 3114
* LCCN: nr93044098
* VIAF: 26941987
* WorldCat: lccn-nr93044098

 |